Predkladacia správa

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2015 (ďalej len „návrh nariadenia vlády“) sa predkladá na základe § 2 ods. 1 zákona č. 663/2007 Z. z. o minimálnej mzde (ďalej len „zákon“).

Ministerstvo práce, sociálnych vecí a rodiny Slovenskej republiky (ďalej len „ministerstvo“) v súlade s § 7 ods. 5 zákona vypracovalo návrh nariadenia vlády, ktorým sa ustanovuje suma minimálnej mzdy na rok 2015. Ministerstvo navrhuje ustanoviť na rok 2015 minimálnu mzdu v sume na 380,00 eura mesačne a 2,184 eura na odpracovanú hodinu, čo oproti minimálnej mzde na rok 352 eur predstavuje nárast o 7,95 %, s cieľom perspektívne zabezpečiť, aby suma minimálnej mzdy zamestnancovi garantovala vyšší čistý príjem, než predstavuje hranica rizika chudoby. 

Hranica rizika chudoby je definovaná ako 60 % mediánu národného ekvivalentného disponibilného príjmu. Podľa výsledkov štatistického zisťovania o príjmoch a životných podmienkach domácností EU SILC, zverejneného Štatistickým úradom Slovenskej republiky v júli 2014, hranica rizika chudoby za rok 2013 v prípade jednočlennej domácnosti predstavovala 337 eur mesačne. 

Po odpočítaní odvodov poistného na sociálne a zdravotné poistenie zo sumy mzdy na úrovni minimálnej mzdy 380 eur mesačne podľa v súčasnosti platných sadzieb za zamestnanca a po znížení základu dane o preddavky na daň z príjmov predstavuje minimálna mzda v tzv. čistom vyjadrení 326,78 eura mesačne, čím sa najnižší garantovaný čistý príjem zamestnanca priblíži hranici chudoby.

Vplyv zvýšenia sumy minimálnej mzdy na zamestnávateľov a na verejné rozpočty (bez započítania iných vplyvov) na roky 2015 až 2017 je uvedený v doložke vybraných vplyvov, spracovanej podľa platného legislatívneho stavu v oblasti daní a odvodov. Vplyv pripravovaného súbežného zavedenia odvodovej odpočítateľnej položky so zvýšením minimálnej mzdy na rozpočet verejnej správy bude súčasťou podrobnej kvantifikácie vplyvov odvodovej odpočítateľnej položky (na základe aktualizovanej daňovej prognózy a návrhu rozpočtu verejnej správy). 

Krytie možného zvýšeného rozsahu výdavkov štátneho rozpočtu v dôsledku zvýšenia doplatkov do sumy minimálnej mzdy v individuálnych prípadoch budú musieť dotknuté organizácie zabezpečiť v rámci záväzných ukazovateľov schváleného rozpočtu verejnej správy na roky 2015 až 2017. Z  dôvodu zvýšenia sumy minimálnej mzdy nedôjde k prekročeniu štátneho rozpočtu a ostatných rozpočtov verejnej správy.

Návrh nariadenia vlády bol predmetom rokovania Hospodárskej a sociálnej rady Slovenskej republiky dňa 22. septembra 2014. Rada nedospela k dohode, s návrhom súhlasila Konfederácia odborových zväzov a Združenie miest a obcí Slovenska, Asociácia zamestnávateľských zväzov a združení SR s návrhom nesúhlasila a Republiková únia zamestnávateľov podporu návrhu podmienila úpravou § 120 Zákonníka práce.

Medzirezortné pripomienkové konanie sa uskutočnilo v dňoch 4. až 18. septembra 2014. K návrhu nariadenia vlády mali zásadné pripomienky Ministerstvo zdravotníctva Slovenskej republiky, Republiková únia zamestnávateľov, Asociácia zamestnávateľských zväzov a združení Slovenskej republiky a Asociácia nemocníc Slovenska; ministerstvo akceptovalo pripomienku MZ SR.

Uskutočnené rozporové konania so zástupcami Asociácie zamestnávateľských zväzov a združení Slovenskej republiky a Republikovej únie zamestnávateľov neviedli k odstráneniu rozporov. 

Podľa § 8 ods. 3 zákona o konečnej sume minimálnej mzdy rozhodne vláda Slovenskej republiky s prihliadnutím na stanoviská sociálnych partnerov, vývoj kritérií na úpravu sumy minimálnej mzdy podľa § 6 zákona, vývoj podielu čistej minimálnej mzdy z čistej priemernej mzdy najmenej za predchádzajúce dva kalendárne roky a s prihliadnutím na vývoj produktivity práce.